"3.4 Tlhamo e e sa tseyeng letlhakore Mofuta o wa tlhamo o leka go tlisa tekatekano mo matlhakoreng otlhe a dingangisano. Mokwadi o leba matlhakore otlhe a setlhogo se se filweng a bo a tlhagisa dintlha tse di thulanang ka go se tseye letlhakore. Kwa bofelong mokwadi a ka tlhagisa ntlhakemo ya gagwe mme dintlha tse di emelelang setlhogo le tse di leng kgatlhanong le setlhogo di tshwanetse go lekalekanngwa mme di sekasekiwe mo tsamaong ya kwalo ya tlhamo. Fa o kwala tlhamo e e sa tseyeng letlhakore, o tshwanetse go ela tlhoko dintlha tse di latelang: • Mokwadi o tshwanetse go tlhaloganya sentle se se solofelwang mo go ena e bile o tshwanetse go tlhagisa matlhakore a mabedi a ngangisano ka kitso e e tletseng. • Tlhamo e tshwanetse go tlhaloganyega sentle, e bontshe tlhaloganyo e e tletseng e bile e sa tseye letlhakore le le rileng, maikutlo a bepe, dikakanyo di tlhagisiwe sentle e bile di tshegediwe. • Maikutlo a se ke a ya magoletsa, mokwadi a tswelele go dira gore go dumalanwe mme a sa ineele bonolo. • Mokwadi a ka supa kemo ya gagwe kwa bofelong jwa tlhamo fa a konotelela. • Dikao tsa ditlhogo • Kwala tlhamo ka ga “Go ntsha mpa ke kgato e e siameng””. • Barutwana ba tshwanetse go itlhophela dikwalwa tse ba tlaa di dirisang mo mophatong. • Basadi ba na le maatla go feta banna 3.5 Tlhamo ya maitlhomo Mo mofuteng o wa tlhamo, mokwadi o leba kakanyo le megopolo, a bo a tlhagisa maikutlo kgotsa tsibogo ya gagwe. Mokwadi a ka leba ditoro kgotsa se a eletsang go se fitlhelela mo botshelong jwa gagwe, mme a kwale maitlhomo a gagwe. Fa o kwala tlhamo ya maitlhomo, o tshwanetse go ela tlhoko dintlha tse di latelang: • Maikutlo a tsaya karolo e e botlhokwa. • Ditlhaloso di tshwanetse go bonagala, maikaelelo e le go tlhagisa gape maitemogelo a mokwadi a nako e e fetileng. • E kwalwa ka pakatlang. • Dikakanyo, megopolo kgotsa maikutlo di tshwanetse go senola boammaaruri le maitemogelo. Dikao tsa ditlhogo • Fa nka nna mokwadi wa dibuka tsa Setswana. • Fa nka bona madi go tswa kwa setheong sa Lotto. • Fa nka nna mogokgo wa sekolo sa me. KAEDI YA GO RUTA LE GO KWALA DITLHANGWA TSA BOITLHAMEDI LE TSA TIRISANO 7 | SETSWANA"